ชาวบ้านเจอแอบอ้างชื่อซื้อน้ำตาลมูลค่า40ล้าน
กระทรวงพาณิชย์พบเบาะแสแอบอ้างชื่อชาวบ้านเป็นผู้ซื้อน้ำตาล 2,000 ตัน มูลค่า 40 ล้านบาท เพื่อให้พ่อค้าหลีกเลี่ยงการขอใบอนุญาต
2 มี.ค. 2553

กระทรวงพาณิชย์พบเบาะแสแอบอ้างชื่อชาวบ้านเป็นผู้ซื้อน้ำตาล 2,000 ตัน มูลค่า 40 ล้านบาท เพื่อให้พ่อค้าหลีกเลี่ยงการขอใบอนุญาต 
รายงานข่าวจากกระทรวงพาณิชย์ รายงานว่า พล.ต.ต.ปัญญา มาแม่น รองผู้บัญชาการตำรวจสอบสวนกลาง กำกับกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ ได้ตรวจสอบเส้นทางการใช้น้ำตาลทั้งระบบ โดยเตรียมขอหมายศาลออกตรวจสอบสต็อกโรงงานและผู้ส่งออก เร็วๆนี้ หลังจากกระทรวงพาณิชย์ ได้รับรายงานจากสำนักงานอ้อยและน้ำตาลทราย (สอน.) โดยพบว่า นางสาววัลย์สิกา สุทธิประเสริฐ อาชีพรับจ้างทำสวนในจังหวัดราชบุรี ถูกแอบอ้างชื่อเป็นผู้สั่งซื้อน้ำตาลทรายตั้งแต่เดือนพ.ย.ถึงธ.ค. 2552 รวมกว่า 2,000 ตัน คิดเป็นมูลค่ากว่า 40 ล้านบาท ขณะเดียวกัน ยังพบเบาะแสความผิดปกติลักษณะเดียวกันในพื้นที่รอบกรุงเทพมหานครอีก 8-9 ราย 
รายงานข่าว ระบุว่า ปัญหาการแอบอ้างใช้ชื่อประชาชนทั่วไปมาเป็นผู้สั่งซื้อน้ำตาล เพราะการขนย้ายน้ำตาลออกจากโรงงานน้ำตาล ต้องได้รับใบอนุญาตจากสอน. กระทรวงอุตสาหกรรม แต่จากสถานการณ์ราคาน้ำตาลทรายในตลาดโลกที่มีปรับสูงขึ้น ทำให้มีพ่อค้าหาช่องทางหลีกเลี่ยงจากการออกใบอนุญาตขนย้าย หรือ การส่งต่อยังลูกค้าหรือกลุ่มขบวนการที่ต้องการกักตุนน้ำตาลและสร้างความปั่นป่วนในตลาด ทั้งที่ปริมาณการจ่ายนำตาลแต่ละงวดยังคงปกติ ไม่มีการขาดแคลน
นางสาวชุติมา บุณยประภัสร อธิบดีกรมการค้าภายใน กล่าวว่า ได้เสนอรัฐมนตรีว่าการกระทรวงพาณิชย์ เรียกประชุมคณะกรรมการกลางว่าด้วยราคาสินค้าและบริการ (กกร.) เพื่อออกประกาศควบคุมการครอบครองน้ำตาลไม่เกิน 1 หมื่นกิโลกรัม และหากขนย้ายน้ำตาลเกิน 10 ตันต้องขออนุญาตจากกรมการค้าภายใน เพื่อแก้ปัญหาน้ำตาลตึงตัวในหลายพื้นที่